Kameeldrif se Covit-19 plan
Ons het jou hulp nodig. Hoewel ons nie meer eredienste tydens die grendeltyd in ons kerkgebou het nie, het die kerk se werk nie opgehou nie. Inteendeel, ons bediening het eksponensiëel toegeneem.
Meteens lyk ons bediening in Kameeldrif anders:
• Ons gee meer kos uit en gaan lewer ook nou kos by mense in nood af. Behalwe vir die normale kospakkies het ons in die laaste paar dae meer as 200 brode, 120 dosyn eiers, groente, 20kg mushrooms en 100kg sousboontjies uitgedeel.
• Ons berading gaan steeds voort – ondermeer met hulpmiddels soos WhatsApp video-oproepe.
• Ons e-eredienste bereik nou meer mense as wat op ‘n Sondag in die kerk kan sit – selfs tot in die buiteland. Kliek HIER om weer na ons vorige preke te luister: https://www.youtube.com/channel/UCTbXuIWad9TSw0IeeDbCZVg
• Die Belydenisklas kom nou gereeld op ZOOM bymekaar vir klas.
• Die Kerkkantoor is steeds beskikbaar op 076 554 5031 en maak weekliks met ons lidmate kontak. Stoor asseblief die nommer op jou selfoon – jy weet nooit wanneer jy ons nodig gaan kry nie.
• Ons is besig om ‘n besigheidsportaal te skep om eienaars van besighede met praktiese wenke en dokumente by te staan om hierdie tyd kop te hou en te oorleef.
• Die predikante is steeds beskikbaar om saam met jou te bid, of net om te gesels as jy ‘n oor nodig het.
Dankie aan almal wat in hierdie tyd steeds jou dankoffer gee. Dankie aan almal wat in hierdie tyd kos by die kerk kom aflaai het of geld inbetaal het vir die aankope van kos. Ons waardeer dit opreg.
Om ons gemeente se bediening steeds aan die gang te hou het ons jou hulp nodig:
• As jy kan geld gee - gee asseblief. Ons bestuur dit in hierdie tyd so verantwoordelik as moontlik.
• As jy kan kos bring - bring asseblief. Die nood is groot , en ons wil nie hê mense moet honger gaan slaap nie. Die kerksaal is elke weeksdag tussen 08:00 en 16:00 oop as jy wil kom kos aflaai.
• As jy ons in verbinding kan bring met eienaars van kettingwinkels wat ons met kos kan help, sal ons self verder met hulle onderhandel.
• As jy idees het oor hoe ons die besigheidssektor in die gemeenskap in die tyd kan dien, praat met ons.
• Ons begin nou ook om gesigsmaskers van katoen te maak. As jy wil bydra om die projek te borg deur materiaal aan te koop, of deur ‘n paar maskers te borg, kan jy vir Liezel direk kontak by 072 150 3994. Die maskers kos R30.00 stuk as jy vir jouself wil aankoop.
Onthou om steeds ook vir ons gemeente en ons gemeenskap te bid.